PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Euroopan komissio hyväksyi 14. tammikuuta 2020 säädösehdotuksen oikeudenmukaisen siirtymän rahaston perustamisesta sekä ehdotuksen yhteisiä säännöksiä koskevasta asetuksesta annetun säädösehdotuksen muuttamisesta.

Vuoteen 2050 asetetun EU:n ilmastoneutraaliuden tavoitteen saavuttamiseksi tehokkaasti ja oikeudenmukaisesti oikeudenmukaisen siirtymän rahastolla pyritään lieventämään ilmastoneutraaliuteen siirtymisestä aiheutuvia taloudellisia, yhteiskunnallisia ja ympäristöön liittyviä kustannuksia ja siten tukemaan alueita, joihin siirtymä vaikuttaa kielteisimmin. Rahaston tuki keskitetään talouden uudistamistoimiin, vaikutusten kohteeksi joutuneiden työntekijöiden uudelleenkoulutukseen ja työnhakuneuvontaan.

Koronavirustauti (covid-19) on saanut monet hallitukset toteuttamaan ennennäkemättömiä toimenpiteitä pandemian hillitsemiseksi. Tämä puolestaan on johtanut tuotannon jyrkkään laskuun monissa talouksissa, millä on ollut vakavia yhteiskunnallisia seurauksia. Tilanne aiheuttaa tulevina vuosina merkittäviä haasteita julkiselle taloudelle ja velanhoidolle, mikä puolestaan saattaa rajoittaa talouden elpymisen edellyttämiä julkisia investointeja.

Lisäksi kansalliset ja alueelliset valmiudet lieventää kriisin vaikutuksia vaihtelevat jäsenvaltioiden ja alueiden välillä erilaisten taloudellisten rakenteiden ja julkisen talouden rahoitusasemien vuoksi. Jos näihin eroihin ei puututa, ne voivat johtaa epäsymmetriseen elpymiseen ja alueellisten erojen kasvuun, mikä puolestaan voi heikentää sisämarkkinoita, euroalueen rahoitusvakautta ja koko unionia.

Erojen lisääntymisen estämiseksi ja epätasaisen elpymisprosessin välttämiseksi on sen vuoksi tarpeen antaa lyhyellä ja keskipitkällä aikavälillä lisätukea jäsenvaltioille ja alueille, jotta voidaan auttaa niiden talouksia ja yhteiskuntia selviytymään tilanteesta ja varmistaa niiden talouksien nopea ja kestävä elpyminen.

Tässä yhteydessä on vauhditettava investointeja vihreään siirtymään, jotta luodaan edellytykset Euroopan pitkän aikavälin kasvulle ja Euroopan talouden kyvylle selviytyä tulevista häiriöistä. Tämä olisi otettava täysimääräisesti huomioon tulevissa ohjelmissa ja investointiprioriteeteissa. Fossiilisten polttoaineiden louhinnasta ja hiili-intensiivisestä toiminnasta luopumisen nopeuttaminen tukemalla kohdennetusti talouden monipuolistamista ja uusien taloudellisten mahdollisuuksien ja työpaikkojen luomista tarjoaa valtavat mahdollisuudet saada Euroopan talous kasvamaan. Toimissamme on asetettava etusijalle alueiden ja kansalaisten auttaminen selviytymään menestyksekkäästi siirtymisestä ilmastoneutraaliin talouteen.

Sen vuoksi ehdotetaan, että oikeudenmukaisen siirtymän rahastoon osoitetaan 35 613 048 000 euron (käypinä hintoina) lisävarat. Näistä lisävaroista 2 810 048 000 euroa olisi otettava talousarviomäärärahoista, jolloin ohjelman taso olisi seuraavassa monivuotisessa rahoituskehyksessä 11 270 459 000 euroa; nämä varat olisi jaettava Eurooppa-neuvostossa parhaillaan käytävissä neuvotteluissa. Loput 32 803 000 000 euron lisävarat kattavat vuodet 2021–2024, ja ne ovat Euroopan elpymisvälineestä peräisin olevia ulkoisia käyttötarkoitukseensa sidottuja tuloja.

Määrät jaetaan jäsenvaltioiden kesken ehdotetun oikeudenmukaisen siirtymän rahastoa koskevan asetuksen liitteessä I esitetyn menetelmän mukaisesti ottaen huomioon jäsenvaltioiden valmiudet rahoittaa tarvittavat investoinnit ilmastoneutraaliuteen siirtymiseksi.

Sen jälkeen kun nämä lisävarat on kohdennettu ohjelmiin, jäsenvaltioiden on varainhoitoasetuksessa säädetyistä ulkoisiin käyttötarkoitukseensa sidottuihin tuloihin sovellettavista säännöistä poiketen noudatettava yhteisiä säännöksiä koskevassa asetuksessa vahvistettuja sovellettavia sääntöjä, mukaan lukien kyseisessä asetuksessa vahvistetut maksusitoumuksia ja maksusitoumusten vapauttamista koskevat säännöt.

Jotta säilytettäisiin jäsenvaltioiden ja alueiden kyky käyttää koheesiopolitiikan varoja taloudellisen, sosiaalisen ja alueellisen yhteenkuuluvuuden tukemiseen, Euroopan elpymisvälineen lisävarat eivät edellytä siirtoja Euroopan aluekehitysrahaston ja Euroopan sosiaalirahasto plussan kansallisista määrärahoista.

•Yhdenmukaisuus unionin muiden välineiden kanssa

Oikeudenmukaisen siirtymän rahastosta myönnettävää tukea täydennetään InvestEU-ohjelmaan kuuluvalla oikeudenmukaisen siirtymän erityisjärjestelyllä. Siitä tuetaan laajempialaisia investointeja esimerkiksi edistämällä siirtymää tukemalla vähähiilisiä ja ilmastonmuutosta kestäviä toimia, kuten uusiutuvaan energiaan tehtäviä investointeja ja energiatehokkuusjärjestelmiä. Järjestelystä voidaan myös antaa rahoitusta energia- ja liikenneinfrastruktuurihankkeisiin, mukaan lukien kaasuinfrastruktuuri ja kaukolämpö, mutta myös hiilestä irtautumista koskeviin hankkeisiin, alueiden talouden monipuolistamiseen ja sosiaaliseen infrastruktuuriin. Lisäksi EIP:n kanssa toteutettavalla uudella julkisen sektorin lainajärjestelyllä tuetaan EU:n varoista myönnettävien avustusten yhdistämistä EIP:n julkisille yhteisöille myöntämien lainojen kanssa. Järjestelyn tarkoituksena on tukea alueellisissa oikeudenmukaista siirtymää koskevissa suunnitelmissa määritettyjä koronapandemiasta eniten kärsineitä alueita. Kolmen pilarin välinen synergia ja täydentävyys varmistetaan alueellisilla oikeudenmukaista siirtymää koskevilla suunnitelmilla, joissa määritetään niiden alueiden kehitystarpeet, joihin ilmastosiirtymä eniten vaikuttaa.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE